ΕΝΔΕΙΚΤΙΚΕΣ ΑΠΑΝΤΗΣΕΙΣ
ΘΕΜΑ 2ο 
2.1  
α) Στο σχήμα Α παρουσιάζεται η μονόδρομη επικοινωνία (χωρίς ανατροφοδότηση) και στο σχήμα Β η αμφίδρομη επικοινωνία (με την παροχή ανατροφοδότησης).

β) Η παραδοσιακή μορφή της διαφήμισης χρησιμοποιούσε τη μονόδρομη επικοινωνία (χωρίς την παροχή ανατροφοδότησης από τον δέκτη) η οποία παρουσιάζεται στο σχήμα Α. 

2.2 Τα μηνύματα μπορεί να διακοπούν ή να αλλοιωθούν από τον «θόρυβο» ο οποίος είναι οποιασδήποτε φύσεως ψυχολογικό, φυσικό, περιστασιακό ή άλλο εμπόδιο, πράγμα που έχει ως αποτέλεσμα ο δέκτης να λάβει διαφορετικό μήνυμα από αυτό που ήθελε ο πομπός του μηνύματος να στείλει. 
Ο θόρυβος, είναι οτιδήποτε εμποδίζει τον παραλήπτη να λάβει ολόκληρο το μήνυμα το οποίο ένας πομπός, στην περίπτωση του μάρκετινγκ, προσπαθεί να μεταδώσει. Αυτό μπορεί να είναι οτιδήποτε: μία διαφορά σε μία τοπική διάλεκτο, η κακή εκτέλεση ενός μηνύματος, η έλλειψη κατανόησης του μηνύματος απ’ τον αποδέκτη γενικώς. Για παράδειγμα: Κατά την διάρκεια μιας τηλεοπτικής εκπομπής είναι πολύ πιθανό: Να μιλούμε στο τηλέφωνο, να τρώμε ή να πίνουμε κάτι, να εκνευριστούμε με κάποιον παρουσιαστή ή καλεσμένο και ν’ αλλάξουμε κανάλι, να παρακολουθούμε δύο ανταγωνιστικά spots στη σειρά, να παρακολουθούμε διαφημίσεις στις οποίες κυριαρχεί ο παρουσιαστής και όχι το περιεχόμενο του μηνύματος. Το αποτέλεσμα αυτής της κατάστασης είναι να μην βρει το μήνυμα τον στόχο του. Ο θόρυβος στην διαδικασία της επικοινωνίας μπορεί να εμφανιστεί σε διάφορα στάδια: κατά την διαδικασία της μετάδοσης των μηνυμάτων, κατά την διαδικασία της αποκωδικοποίησης και κατά την διαδικασία αποδοχής του μηνύματος.
